MEDDELELSE FRA KOMMISSIONEN

Retningslinjer for afslutning af operationelle programmer vedtaget med henblik på bistand fra Den Europæiske Fond for Bistand til de Socialt Dårligst Stillede (2014-2020)

(2021/C 522/01)

ANSVARSFRASKRIVELSE: "Dette er et arbejdsdokument udarbejdet af Kommissionen. På grundlag af gældende EU-ret giver den teknisk vejledning til kolleger og organer, der er involveret i lukningen af Den Europæiske Fond for Bistand til de Socialt Dårligst Stillede. Denne vejledning berører ikke Domstolens og Rettens fortolkninger.

Indholdsfortegnelse

1. ALMINDELIGE PRINCIPPER

2. MULIGHED FOR TIDLIG AFSLUTNING

3. FRIST FOR ÆNDRING AF PROGRAMMER

4. FINANSIEL FORVALTNING

4.1. Frigørelse

4.2. Udligning af forfinansiering

4.3. Beregning af den endelige saldo

4.4. Overbogføring

5. RAPPORTERING OM GENNEMFØRELSE VED AFSLUTNING

6. UREGELMÆSSIGHEDER

6.1. Behandling af uregelmæssigheder i det sidste regnskabsår

6.2. Beløb, der skal inddrives, og uinddrivelige beløb

6.3. Risiko for uregelmæssigheder, der fører til yderligere kontrol fra programmyndighedernes side af udgifter, der allerede er anmeldt til Kommissionen

7. FORELÆGGELSE AF AFSLUTNINGSDOKUMENTER

7.1. Frist for forelæggelse af afslutningsdokumenter

7.2. Ændring af afslutningsdokumenterne efter fristen for deres forelæggelse

7.3. Adgang til dokumenter

8. AFSLUTNINGSDOKUMENTERNES INDHOLD

8.1. Endelig gennemførelsesrapport

8.2. Regnskaber

8.3. Forvaltningserklæring og årlig oversigt

8.4. Revisionserklæring og kontrolrapport

9. BETALING AF DEN ENDELIGE SALDO

10. SPØRGSMÅL VEDRØRENDE LOVLIGHED OG FORMEL RIGTIGHED

De operationelle programmer under Den Europæiske Fond for Bistand til de Socialt Dårligst Stillede for programmeringsperioden fra den 1. januar 2014 til den 31. december 2020, herunder dem, der nyder godt af REACT-EU, skal afsluttes rettidigt og effektivt. Dette kræver vejledning i, hvordan disse programmer afsluttes i overensstemmelse med Europa-Parlamentets og Rådets forordning (EU) nr. 223/2014 (1) og de almengyldige retsakter, der er vedtaget på dette grundlag.

I retningslinjerne tages der hensyn til den hidtil usete covid-19-krise i 2020 og 2021 samt dens indvirkning på programgennemførelsen.

Retningslinjerne har til formål at hjælpe medlemsstaterne med afslutningsprocessen ved at forklare, hvordan den fungerer. De dækker den finansielle afregning af EU’s uindfriede budgetmæssige forpligtelser ved at betale medlemsstaten den endelige saldo under et program, ved frigørelse eller inddrivelse af uretmæssigt udbetalte beløb fra Europa-Kommissionen til medlemsstaten, og/eller frigørelse af den endelige saldo.

Systemet med årlig gennemgang og godkendelse af regnskaber har forenklet afslutningsproceduren betydeligt. Som følge heraf bør afslutningen af programmet kun baseres på dokumenter vedrørende det sidste regnskabsår og den endelige eller den seneste årlige gennemførelsesrapport.

1. ALMINDELIGE PRINCIPPER

Disse retningslinjer finder anvendelse på afslutningen af programmer under Den Europæiske Fond for Bistand til de Socialt Dårligst Stillede (FEAD) i overensstemmelse med FEAD-forordningen for programmeringsperioden 2014-2020 (2).

Programafslutning indebærer finansiel afregning af Unionens uindfriede budgetforpligtelser gennem betaling af en eventuel endelig saldo til medlemsstaten (3) i forbindelse med et program og/eller frigørelse eller inddrivelse af beløb, som Kommissionen uretmæssigt har udbetalt til medlemsstaten. Afslutningen af programmer berører ikke Kommissionens beføjelse til at pålægge finansielle korrektioner.

2. MULIGHED FOR TIDLIG AFSLUTNING

Medlemsstaterne kan anmode om en tidlig afslutning af et program, forudsat at de har gennemført alle aktiviteter i forbindelse med gennemførelsen af programmet. Med henblik herpå bør et tidligere regnskabsår end det regnskabsår, der går fra den 1. juli 2023 til den 30. juni 2024, betragtes som programmets sidste regnskabsår. Hvis Kommissionen accepterer en sådan anmodning, skal medlemsstaten indsende afslutningsdokumenterne i artikel 52 i FEAD-forordningen (»afslutningsdokumenterne«) senest den 15. februar i det år, der følger efter det pågældende regnskabsår. Tidlig afslutning bør følge alle de regler, der er fastsat for afslutning.

For programmer for fødevarebistand og/eller elementær materiel bistand (dvs. operationelle programmer af type I) skal den endelige strukturerede undersøgelse gennemføres i 2022. Hvis medlemsstaten gennemførte alle programmets aktioner før 2022, behøver den dog ikke at gennemføre den strukturerede undersøgelse i 2022. I så fald anbefaler Kommissionen, at undersøgelsen gennemføres i det sidste år, hvor der uddeles fødevarer og/eller elementær materiel bistand.

3. FRIST FOR ÆNDRING AF PROGRAMMER

For at sikre en korrekt gennemførelse af programmerne og en rettidig forberedelse af afslutningen, bør medlemsstaterne indgive anmodninger om programændringer (4), herunder ændring af finansieringsplanen, senest i september 2023. Dette vil gøre det muligt at træffe afgørelser inden sidste frist for støtteberettigelse, dvs. den 31. december 2023. Den eneste undtagelse er forelæggelsen af en revideret finansieringsplan for regnskabsåret 2020, der afspejler et reduceret finansieringsbeløb som følge af anvendelsen af reglen om automatisk frigørelse i artikel 59, stk. 1, i FEAD-forordningen. I så fald skal anmodningen om programændring indgives til Kommissionen senest den 30. juni 2024 (5) .

Medlemsstaterne bør underrette Kommissionen om enhver beslutning om at ændre de elementer, der er omhandlet i artikel 9, stk. 4, første afsnit, i FEAD-forordningen (6) inden slutdatoen for støtteberettigelse, dvs. den 31. december 2023.

4. FINANSIEL FORVALTNING

4.1. Frigørelse

Reglen om automatisk frigørelse i artikel 59, stk. 1, i FEAD-forordningen finder anvendelse på alle budgetforpligtelser, herunder dem, der vedrører programmeringsperiodens sidste år (2020).

De forpligtelser, der stadig er åbne den 15. februar 2025 eller den 1. marts 2025, hvis Kommissionen forlænger fristen (7), frigøres, hvis nogle af afslutningsdokumenterne ikke er blevet forelagt Kommissionen inden da.

I henhold til artikel 6a, stk. 1, i FEAD-forordningen (8) er 2021 det sidste år i programmeringsperioden for FEAD-programmerne, som medlemsstaterne kan tildele yderligere midler fra REACT-EU eller, hvor det er relevant, 2022. I overensstemmelse med artikel 6a, stk. 3, i samme forordning vil uudnyttede forpligtelser vedrørende supplerende midler blive frigjort ved afslutningen.

4.2. Udligning af forfinansiering

Kommissionen vil udligne den første forfinansiering, der er udbetalt til medlemsstater, senest når programmet afsluttes (9). Dette gælder også for yderligere forfinansiering, der udbetales fra REACT-EU-midlerne (10).

Beløb, der udbetales som forfinansiering, skal være begrundet i støtteberettigede udgifter, der er anmeldt senest ved programafslutningen. Udligningen af den første forfinansiering kan dog påbegyndes, så snart programmet har modtaget det maksimale FEAD-bidrag, som er fastsat i Kommissionens afgørelse om godkendelse af programmet. I så fald vil Kommissionen anvende de støtteberettigede udgifter, der er medtaget i betalingsanmodningen, til at afvikle forfinansieringen. Regnskabsafslutningen afsluttes først, når regnskaberne er godkendt.

4.3. Beregning af den endelige saldo

For det sidste regnskabsår vil Kommissionen ligesom for ethvert andet regnskabsår refundere 90 % af det beløb, som en medlemsstat har anmodet om som mellemliggende betalingsanmodning, ved at anvende medfinansieringssatsen på de støtteberettigede offentlige udgifter, der er medtaget i betalingsanmodningerne, forudsat at der er disponible forpligtelser i programmet. Der vil blive taget hensyn til REACT-EU’s indvirkning på medfinansieringssatsen på tidspunktet for beregningen af afslutningen.

Kommissionen fastsætter det beløb, der har udgiftsvirkning for fonden for det sidste regnskabsår i overensstemmelse med artikel 50 i FEAD-forordningen. I henhold til artikel 50, stk. 6, i FEAD-forordningen beregner Kommissionen det beløb, der har udgiftsvirkning for fonden for regnskabsåret, på grundlag af de godkendte regnskaber under hensyntagen til både beløbene i regnskaberne og de samlede betalinger, som Kommissionen har foretaget i regnskabsåret.

Når Kommissionen har beregnet det beløb, der skal betales til fonden, vil den resterende forfinansieringsbalance blive afviklet.

I overensstemmelse med artikel 40, stk. 2, i FEAD-forordningen må den endelige saldo, der udbetales fra fonden, ikke overstige det maksimalt mulige bidrag fra fonden som fastsat i Kommissionens afgørelse om godkendelse af det operationelle program.

Det deraf følgende beløb, der skal betales/inddrives, og som beregnes i overensstemmelse med ovennævnte regler, udgør den endelige saldo for programmet.

4.4. Overbogføring

Overbogføring er medlemsstaternes praksis med at anmelde støtteberettigede udgifter til Kommissionen ud over den maksimale fondsstøtte, der er fastsat i Kommissionens afgørelse om godkendelse af programmet.

Da betalingsanmodninger kun er kumulative inden for et givet regnskabsår, vil udgifter, der er anmeldt til Kommissionen ud over det maksimale fondsbidrag, der er fastsat i Kommissionens afgørelse om godkendelse af programmet inden det sidste regnskabsår, ikke blive fremført til det følgende regnskabsår, hvis et program når op på det maksimale fondsbidrag.

Attesteringsmyndighederne kan derfor beslutte, at beløb, der er opført i deres regnskabssystem i et regnskabsår, anmeldes til Kommissionen i et efterfølgende regnskabsår eller endog i det sidste regnskabsår.

Under hensyntagen til ovenstående og hvis medlemsstaterne ønsker at have overbogførte disponible udgifter til rådighed i det sidste regnskabsår, kan de undlade at anmelde overbogførte udgifter til Kommissionen i et hvilket som helst regnskabsår før det sidste regnskabsår og anvende disse udgifter under hensyntagen til programmets behov. Medlemsstaterne kan kun overveje at anmelde overbogførte udgifter i det sidste regnskabsår, medmindre de skal anmelde dem i et tidligere regnskabsår for at erstatte konstaterede uregelmæssige beløb (inden for rammerne af fondens bidrag).

Hvis der ikke er behov for overbogførte udgifter inden det sidste regnskabsår, bør medlemsstaterne kun anmelde dem til Kommissionen i det sidste regnskabsår, herunder udgifter, der er afholdt og betalt i de foregående regnskabsår (11). Overbogførte udgifter, der er anmeldt til Kommissionen i det sidste regnskabsår, vil ved og efter afslutningen blive betragtet som erstatning for uregelmæssige beløb (anmeldt i et hvilket som helst regnskabsår, herunder det sidste regnskabsår), der opdages senere. Med forbehold af artikel 56, stk. 7, i FEAD-forordningen kan medlemsstaterne erstatte uregelmæssige beløb, som opdages efter fremlæggelsen af regnskaberne for det sidste regnskabsår/efter afslutningen, ved hjælp af overbogførte udgifter.

5. RAPPORTERING OM GENNEMFØRELSE VED AFSLUTNING

I henhold til artikel 2 i Kommissionens delegerede forordning (EU) nr. 1255/2014 (12) skal den endelige gennemførelsesrapport, der udarbejdes ved afslutningen, indeholde følgende punkter:

— oplysninger om programmets gennemførelse med henvisning til de fælles indikatorer, der anvendes for en helt eller delvis gennemført operation

— oplysning om og vurdering af de aktioner, som tager hensyn til principperne i artikel 5, stk. 6 og 11, og, hvis det er relevant, artikel 5, stk. 13, i FEAD-forordningen.

Dataene i den endelige gennemførelsesrapport skal kun vedrøre, hvad der er blevet distribueret ved operationer, der støttes under programmet op til den 31. december 2023. Fødevarer eller elementær materiel bistand, der er indkøbt, men ikke distribueret ved udgangen af 2023, bør ikke medtages i den endelige gennemførelsesrapport.

Desuden bør de medlemsstater, hvor der gennemføres operationelle programmer for social inklusion af de socialt dårligst stillede personer (operationelt program af type II), sørge for:

— data om programspecifikke indikatorer og kvantificerede målværdier

— oplysninger om ændringer i resultatindikatorerne

— oplysninger om og en vurdering af de fremskridt, der er gjort med hensyn til at nå programmets specifikke mål.

6. UREGELMÆSSIGHEDER

Regnskaberne for et hvilket som helst regnskabsår, herunder det sidste regnskabsår, skal omfatte:

— beløb, der blev trukket tilbage og inddrevet i løbet af regnskabsåret

— beløb, der skal inddrives ved udgangen af regnskabsåret samt

— uinddrivelige beløb (13).

Formatet for indberetning af tilbagetrækninger og inddrivelser og uinddrivelige beløb er fastsat i modellen for regnskaberne i bilag V til Kommissionens gennemførelsesforordning (EU) 2015/341 (14) (henholdsvis tillæg 2, 3 og 4).

Medlemsstaterne skal angive fordelingen af de beløb, der er trukket tilbage og inddrevet i løbet af regnskabsåret, og endnu ikke inddrevne beløb pr. udgangen af regnskabsåret opdelt efter bogføringsåret for anmeldelse af de tilsvarende udgifter.

6.1. Behandling af uregelmæssigheder i det sidste regnskabsår

Da der efter den endelige anmodning om en mellemliggende betaling, som skal indgives senest den 31. juli 2024, ikke kan indsendes nogen efterfølgende betalingsanmodning til Kommissionen, skal eventuelle nødvendige fradrag (selv om de kan vedrøre udgifter anmeldt i tidligere regnskabsår) foretages i regnskabet for det sidste regnskabsår og indberettes i tillæg 5 til regnskabsmodellen.

I henhold til artikel 49, stk. 2, i FEAD-forordningen kan en medlemsstat beslutte at udelukke udgifter fra regnskaberne for det sidste regnskabsår på grund af en løbende vurdering af disse udgifters lovlighed og formelle rigtighed. Hvis det efterfølgende viser sig, at sådanne udgifter er lovlige og formelt rigtige, kan de ikke anmeldes igen, da der ikke efterfølgende vil blive anmodet om mellemliggende betalinger, hvori de skal indgå.

6.2. Beløb, der skal inddrives, og uinddrivelige beløb

I regnskaberne for det sidste regnskabsår kan medlemsstaterne indberette beløb, der skal inddrives, og uinddrivelige beløb vedrørende udgifter, der er anmeldt ikke blot i de foregående regnskabsår, men også i det sidste regnskabsår (15). De kan også i regnskaberne for det sidste regnskabsår indberette beløb, der er blevet til beløb, der skal inddrives, eller uinddrivelige beløb efter udgangen af det sidste regnskabsår, men før forelæggelsen af afslutningsdokumenterne (16).

Kommissionen udelukker de beløb, der er indberettet som inddrivelser og uinddrivelige beløb, fra beregningen af den endelige saldo (17).

Kommissionen vil beslutte, om den vil tilbagebetale de indberettede beløb fra Unionens budget på grundlag af resultatet af inddrivelsesprocessen og/eller Kommissionens vurdering af uinddrivelige beløb i overensstemmelse med den procedure, der er fastsat i Kommissionens delegerede forordning (EU) 2016/1986 (18). Beløb indberettet i tillæg 3 og 4 til regnskaberne vedrørende udgifter, der er anmeldt i det sidste regnskabsår, bør også medtages i kolonne A i tillæg 1 til regnskabet, så de i fremtiden kan godtgøres over Unionens budget, indtil resultatet af sådanne procedurer eller vurderinger foreligger.

Medlemsstaten bør hurtigst muligt underrette Kommissionen om resultatet af den igangværende inddrivelsesprocedure.

Hvis en medlemsstat konkluderer, at uinddrivelige beløb bør afholdes over Unionens budget, bør den sende en anmodning til Kommissionen om at bekræfte en sådan konklusion ved hjælp af formularen i bilaget til Kommissionens delegerede forordning (EU) 2016/1986 (19). Kommissionen afgør, om de uinddrivelige beløb skal afholdes over Unionens budget i overensstemmelse med de regler, der er fastsat i artikel 3 i den delegerede forordning. Dette vedrører uinddrivelige beløb, der er opført i tillæg 4 (»uinddrivelige beløb«) til programregnskaberne i bilag V til Kommissionens gennemførelsesforordning (EU) 2015/341, og også beløb, der er opført i tillæg 3 (»beløb, der skal inddrives«) i samme bilag som beløb, der skal inddrives, og som kan blive uinddrivelige beløb, efter at regnskaberne for det sidste regnskabsår er blevet forelagt.

6.3. Risiko for uregelmæssigheder, der fører til yderligere kontrol fra programmyndighedernes side af udgifter, der allerede er anmeldt til Kommissionen

Hvis der konstateres en risiko for uregelmæssigheder, som fører til yderligere kontroller fra programmyndighedernes side af udgifter, der allerede er anmeldt til Kommissionen, skal de nationale myndigheder overholde følgende frister:

— For udgifter, der fratrækkes regnskaberne for et regnskabsår, der går forud for det sidste regnskabsår i henhold til artikel 49, stk. 2, i FEAD-forordningen, skal de yderligere kontroller afsluttes så betids, at udgiftsanmeldelsen senest kan foretages i den endelige anmodning om mellemliggende betaling, for hvilken fristen for indsendelse er den 31. juli 2024.

— I tilfælde af risiko for uregelmæssigheder, der fører til yderligere kontrol af udgifter, der er anmeldt i det sidste regnskabsår, bør beslutningen om, hvorvidt udgifterne skal holdes i eller trækkes fra regnskaberne for det sidste regnskabsår, træffes på tidspunktet for fremlæggelsen af regnskaberne, for hvilke fristen for indsendelse er den 15. februar 2025, eller den 1. marts 2025, hvis Kommissionen forlænger fristen.

7. FORELÆGGELSE AF AFSLUTNINGSDOKUMENTER

7.1. Frist for forelæggelse af afslutningsdokumenter

Medlemsstaterne skal indsende afslutningsdokumenterne senest den 15. februar 2025 (20). Kommissionen kan forlænge denne frist til den 1. marts 2025 efter anmodning fra den pågældende medlemsstat i henhold til finansforordningens artikel 63,stk. 7 (21).

Kommissionen frigør automatisk den del af forpligtelserne, der stadig er åben, hvis nogle af afslutningsdokumenterne ikke er blevet forelagt senest den 15. februar 2025 (eller den 1. marts 2025, hvis fristen forlænges) (22). I sådanne tilfælde vil programafslutningen blive gennemført på grundlag af de foreliggende oplysninger.

Hvis der ikke forelægges nogen afslutningsdokumenter, kan det være tegn på en alvorlig mangel i programmets forvaltnings- og kontrolsystem, hvilket bringer det EU-bidrag, der allerede er udbetalt til programmet, i fare. I sådanne tilfælde kan Kommissionen beslutte at pålægge en finansiel korrektion.

7.2. Ændring af afslutningsdokumenterne efter fristen for deres forelæggelse

Medlemsstaterne må ikke ændre nogen af afslutningsdokumenterne efter fristen for deres forelæggelse, medmindre Kommissionen anmoder om en ændring eller i tilfælde af skrivefejl.

7.3. Adgang til dokumenter

I overensstemmelse med artikel 51, stk. 1, i FEAD-forordningen kan opbevaringsperioden for adgang til dokumenter afbrydes, enten i tilfælde af retsforfølgning eller ved en behørigt begrundet anmodning fra Kommissionen.

8. AFSLUTNINGSDOKUMENTERNES INDHOLD

8.1. Endelig gennemførelsesrapport

I overensstemmelse med artikel 13, stk. 6, i FEAD-forordningen skal den endelige gennemførelsesrapport indeholde alle de oplysninger, der kræves i henhold til artikel 2 i Kommissionens delegerede forordning (EU) nr. 1255/2014 (23).

Oplysningerne i rapporten om den finansielle gennemførelse bør stemme overens med den endelige kontrolrapport, afslutningserklæringen og den endelige udgiftsoversigt.

I overensstemmelse med artikel 13, stk. 5, i FEAD-forordningen behandler Kommissionen den endelige gennemførelsesrapport og underretter medlemsstaten om sine bemærkninger senest fem måneder efter modtagelsen heraf. Hvis Kommissionen ikke fremsætter bemærkninger inden for denne frist, anses rapporten for at være godkendt.

Medlemsstaterne får to måneder til at reagere på Kommissionens bemærkninger til en endelig gennemførelsesrapport. Kommissionen kan forlænge denne frist med yderligere to måneder efter anmodning fra en medlemsstat. Den endelige gennemførelsesrapport vil blive godkendt, hvis Kommissionen ikke har nogen bemærkninger, eller hvis alle Kommissionens bemærkninger er behandlet på passende vis.

8.2. Regnskaber

Regnskaberne for det sidste regnskabsår skal ligesom for ethvert andet regnskabsår indeholde de oplysninger, der er beskrevet i artikel 49, stk. 1, i FEAD-forordningen. Regnskabernes struktur er fastlagt i bilag V til Kommissionens gennemførelsesforordning (EU) 2015/341 (24).

Gennemgangen og godkendelsen af regnskaberne for det sidste regnskabsår følger de samme regler som dem, der gælder for gennemgang og godkendelse af regnskaber for et hvilket som helst andet regnskabsår.

Kommissionen anvender de relevante procedurer for gennemgang og godkendelse af regnskaberne for det sidste regnskabsår og underretter senest den 31. maj 2025 medlemsstaten om, hvorvidt den accepterer, at regnskaberne er fuldstændige, nøjagtige og korrekte (25).

8.3. Forvaltningserklæring og årlig oversigt

Som for alle regnskabsår er strukturen i forvaltningserklæringen for det sidste regnskabsår fastlagt i bilag I til Kommissionens gennemførelsesforordning (EU) 2015/1386 (26).

8.4. Revisionserklæring og kontrolrapport

Som for alle regnskabsår er strukturen i revisionserklæringen for det sidste regnskabsår fastlagt i bilag III til Kommissionens gennemførelsesforordning (EU) 2015/1386.

Ligesom for ethvert andet regnskabsår er kontrolrapportens struktur for det sidste regnskabsår fastlagt i bilag IV til Kommissionens gennemførelsesforordning (EU) 2015/1386.

Kontrolrapporten for det sidste regnskabsår skal også indeholde:

— oplysninger om åbne resultater, der stammer fra revisioner foretaget af Kommissionens tjenestegrene eller Den Europæiske Revisionsret, og som bør gives i afsnit 8 »Andre oplysninger« i kontrolrapporten

— sikkerhed for pålideligheden af dataene vedrørende indikatorer.

I kontrolrapporten for det sidste regnskabsår bør de nationale revisionsmyndigheder konkludere, at dataene vedrørende indikatorer er pålidelige. De bør også give en endelig vurdering af hovedkrav 6: »Pålideligt system til indsamling, registrering og lagring af data med henblik på overvågning, evaluering, finansiel forvaltning, verifikation og revision«, jf. tabel 1 i bilag II til Kommissionens delegerede forordning (EU) nr. 532/2014 (27). Denne endelige vurdering bør navnlig omfatte en bekræftelse af, at de aggregerede data, der indberettes til Kommissionen, er korrekte.

9. BETALING AF DEN ENDELIGE SALDO

Kommissionen udbetaler den endelige saldo senest tre måneder efter datoen for godkendelse af regnskaberne for det sidste regnskabsår eller senest en måned efter datoen for godkendelsen af den endelige gennemførelsesrapport, hvis dette tidspunkt indtræffer senere (28).

Dette berører ikke Kommissionens beføjelse til at afbryde fristen for betaling af den endelige saldo eller suspendere en sådan betaling.

10. SPØRGSMÅL VEDRØRENDE LOVLIGHED OG FORMEL RIGTIGHED

Spørgsmål vedrørende lovligheden og den formelle rigtighed af de underliggende transaktioner vedrørende udgifter i de godkendte regnskaber kan rejses af Kommissionen efter betaling af den endelige saldo og afslutningen af programmet.

Afslutningen af programmet berører ikke Kommissionens beføjelse til at pålægge finansielle korrektioner i henhold til artikel 55 og 56 i FEAD-forordningen.

(1) Europa-Parlamentets og Rådets forordning (EU) nr. 223/2014 af 11. marts 2014 omDen Europæiske Fond for Bistand til de Socialt Dårligst Stillede (EUT L 72 af 12.3.2014, s. 1).

(2) Europa-Parlamentets og Rådets forordning (EU) nr. 223/2014 af 11. marts 2014 om Den Europæiske Fond for Bistand til de Socialt Dårligst Stillede (EUT L 72 af 12.3.2014, s. 1).

(3) I henhold til artikel 138, stk. 1, i aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (EUT C 384I af 12.11.2019, s. 1), for så vidt angår gennemførelsen af de EU-programmer og -aktiviteter, som der er givet tilsagn om i forbindelse med FFR 2014-2020 eller tidligere finansielle overslag, finder gældende EU-ret, herunder reglerne om finansielle korrektioner og regnskabsafslutning, fortsat anvendelse på Det Forenede Kongerige efter den 31. december 2020, indtil afslutningen af disse EU-programmer og -aktiviteter, medmindre Det Blandede Udvalg har vedtaget tekniske foranstaltninger i overensstemmelse med artikel 138, stk. 5, i udtrædelsesaftalen. Det skal dog bemærkes, at bestemmelserne i disse retningslinjer vedrørende REACT-EU-midler ikke finder anvendelse på Det Forenede Kongerige, jf. artikel 154, femte afsnit, i forordningen om fælles bestemmelser som ændret ved forordning (EU) 2020/2221 af 23. december 2020.

(4) Artikel 9 i FEAD-forordningen.

(5) Artikel 61, stk. 4, i FEAD-forordningen.

(6) Som ændret ved forordning (EU) 2020/559 af 23. april 2020.

(7) Artikel 59, stk. 2, i FEAD-forordningen.

(8) Som ændret ved forordning (EU) 2021/177 af 10. februar 2021.

(9) Artikel 44, stk. 4, i FEAD-forordningen.

(10) Artikel 6a, stk. 4, i FEAD-forordningen, som ændret ved forordning (EU) 2021/177 af 10. februar 2021.

(11) Medlemsstaterne kan anmode om en tidlig afslutning, forudsat at de har gennemført alle aktiviteter i forbindelse med gennemførelsen af programmet. I sådanne tilfælde vil et tidligere regnskabsår (inden 1. juli 2023-30. juni 2024) blive betragtet som programmets sidste regnskabsår.

(12) Kommissionens delegerede forordning (EU) nr. 1255/2014 af 17. juli 2014 om supplerende regler til Europa-Parlamentets og Rådets forordning (EU) nr. 223/2014 om Den Europæiske Fond for Bistand til de Socialt Dårligst Stillede ved at fastlægge indholdet af de årlige og endelige gennemførelsesrapporter, herunder listen over fælles indikatorer (EUT L 337 af 25.11.2014, s. 34).

(13) FEAD-forordningens artikel 49, stk. 1, litra b).

(14) Kommissionens gennemførelsesforordning (EU) 2015/341 af 20. februar 2015 om nærmere gennemførelsesbestemmelser til Europa-Parlamentets og Rådets forordning (EU) nr. 223/2014 for så vidt angår modeller til indsendelse af visse oplysninger til Kommissionen (EUT L 60 af 4.3.2015, s. 1).

(15) Så medlemsstaterne kan gøre brug af muligheden for at erklære beløb, der skal inddrives, som uinddrivelige ved afslutningen eller efter afslutningen for de beløb, der skal inddrives for programmeringsperiodens sidste regnskabsår.

(16) Sikkerhedspakken for det sidste regnskabsår.

(17) Dette vil resultere i et lavere beløb, der skal betales eller udlignes i tilfælde af en positiv endelig saldo eller et højere beløb, der skal inddrives, i tilfælde hvor den endelige saldo er en inddrivelse.

(18) Kommissionens delegerede forordning (EU) 2016/1986 af 30. juni 2016 om supplerende regler til Europa-Parlamentets og Rådets forordning (EU) nr. 223/2014 for så vidt angår de betingelser og procedurer gældende for Den Europæiske Fond for Bistand til de Socialt Dårligst Stillede, som skal anvendes til at bestemme, om uinddrivelige beløb tilbagebetales af medlemsstaterne (EUT L 306 af 15.11.2016, s. 1).

(19) Kommissionens delegerede forordning (EU) 2016/1986 af 30. juni 2016 om supplerende regler til Europa-Parlamentets og Rådets forordning (EU) nr. 223/2014 for så vidt angår de betingelser og procedurer gældende for Den Europæiske Fond for Bistand til de Socialt Dårligst Stillede, som skal anvendes til at bestemme, om uinddrivelige beløb tilbagebetales af medlemsstaterne (EUT L 306 af 15.11.2016, s. 1).

(20) Artikel 48 og 52, stk. 1, i FEAD-forordningen og artikel 63, stk. 5, i finansforordningen.

(21) Europa-Parlamentets og Rådets forordning (EU, Euratom) 2018/1046 af 18. juli 2018 om de finansielle regler vedrørende Unionens almindelige budget, om ændring af forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og afgørelse nr. 541/2014/EU og om ophævelse af forordning (EU, Euratom) nr. 966/2012 (EUT L 193 af 30.7.2018, s. 1).

(22) Artikel 59, stk. 2, i FEAD-forordningen.

(23) Kommissionens delegerede forordning (EU) nr. 1255/2014 af 17. juli 2014 om supplerende regler til Europa-Parlamentets og Rådets forordning (EU) nr. 223/2014 om Den Europæiske Fond for Bistand til de Socialt Dårligst Stillede ved at fastlægge indholdet af de årlige og endelige gennemførelsesrapporter, herunder listen over fælles indikatorer (EUT L 337 af 25.11.2014, s. 34).

(24) Kommissionens gennemførelsesforordning (EU) 2015/341 af 20. februar 2015 om nærmere gennemførelsesbestemmelser til Europa-Parlamentets og Rådets forordning (EU) nr. 223/2014 for så vidt angår modeller til indsendelse af visse oplysninger til Kommissionen (EUT L 60 af 4.3.2015, s. 1).

(25) Artikel 50 i FEAD-forordningen.

(26) Kommissionens gennemførelsesforordning (EU) 2015/1386 af 12. august 2015 om nærmere gennemførelsesbestemmelser til Europa-Parlamentets og Rådets forordning (EU) nr. 223/2014 for så vidt angår modeller til forvaltningserklæringen, revisionsstrategien, revisionserklæringen og den årlige kontrolrapport (EUT L 214 af 13.8.2015, s. 9).

(27) Kommissionens delegerede forordning (EU) nr. 532/2014 af 13. marts 2014 om supplerende regler til Europa-Parlamentets og Rådets forordning (EU) nr. 223/2014 om Den Europæiske Fond for Bistand til de Socialt Dårligst Stillede (EUT L 148 af 20.5.2014, s. 54).

(28) Artikel 52, stk. 2, i FEAD-forordningen.